*****

ΚΑΝΟΝΙΣΜΟΣ (ΕΟΚ) αριθ. 1199/88 ΤΟΥ ΣΥΜΒΟΥΛΙΟΥ

της 28ης Απριλίου 1988

για την καθιέρωση κοινοτικής επιτήρησης κατά την εισαγωγή ορισμένων γεωργικών προϊόντων καταγωγής Καναρίων Νήσων (1988)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1391/87 του Συμβουλίου της 18ης Μαΐου 1987 σχετικά με ορισμένες προσαρμογές του καθεστώτος που εφαρμόζεται στις Καναρίους Νήσους (1), και ιδίως τα άρθρα 4, 6 και 10,

την πρόταση της Επιτροπής,

Εκτιμώντας:

ότι, με τον κανονισμό (ΕΟΚ) αριθ. 1391/87, το Συμβούλιο αποφάσισε, για ορισμένα γεωργικά προϊόντα καταγωγής Καναρίων Νήσων, μια προοδευτική μείωση των εφαρμοζόμενων τελωνειακών δασμών που εφαρμόζονται στα πλαίσια ποσοτήτων αναφοράς, με τη δυνατότητα για την Κοινότητα να αντικαταστήσει στο μέλλον τις διευκολύνσεις αυτές με δασμολογικές ποσοστώσεις, εφόσον διαπιστωνόταν ότι οι εισαγόμενες ποσότητες με το ευεργέτημα του προτιμησιακού καθεστώτος ξεπερνούν, κατά τη διάρκεια ενός συγκεκριμένου έτους, την οριζόμενη ποσότητα αναφοράς και ότι ταυτόχρονα οι εισαγωγές αυτές προκαλούν ζημία στην κοινοτική αγορά· ότι για την εφαρμογή ενός τέτοιου καθεστώτος απαιτείται όπως η Κοινότητα ενημερώνεται σε τακτά διαστήματα σχετικά με την εξέλιξη αυτών των εισαγωγών καταγωγής Καναρίων Νήσων· ότι ενδείκνυται επομένως να υποβληθούν τα προϊόντα αυτά σε ένα σύστημα επιτήρησης·

ότι ο σκοπός αυτός είναι δυνατόν να επιτευχθεί με την προσφυγή σε έναν τρόπο διαχείρισης που να βασίζεται στον καταλογισμό, σε κοινοτικό επίπεδο, των εισαγωγών των εν λόγω προϊόντων στις ποσότητες αναφοράς με το ρυθμό που τα προϊόντα αυτά παρουσιάζονται στο τελωνείο με την κάλυψη διασαφήσεων θέσης σε ελεύθερη κυκλοφορία·

ότι ο τρόπος αυτός διαχείρισης απαιτεί στενή και ιδιαίτερα γρήγορη συνεργασία μεταξύ των κρατών μελών και της Επιτροπής, η οποία πρέπει κυρίως να είναι σε θέση να παρακολουθεί την κατάσταση των καταλογισμών έναντι των ποσοτήτων αναφοράς και να πληροφορεί τα κράτη μέλη σχετικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι εισαγωγές στην Κοινότητα ορισμένων προϊόντων καταγωγής Καναρίων Νήσων υπόκεινται σε κοινοτική επιτήρηση και σε ετήσιες ποσότητες αναφοράς.

Η περιγραφή των προϊόντων που αναφέρονται στο πρώτο εδάφιο, οι αύξοντες αριθμοί, οι κωδικοί της συνδυασμένης ονοματολογίας, καθώς και τα ύψη και οι περίοδοι εφαρμογής των ποσοτήτων αναφοράς ορίζονται στον πίνακα που περιέχεται στο παράρτημα.

2. Οι καταλογισμοί στις ποσότητες αναφοράς πραγματοποιούνται με το ρυθμό που τα εμπορεύματα παρουσιάζονται στο τελωνείο με την κάλυψη διασαφήσεων θέσης σε ελεύθερη κυκλοφορία, συνοδευόμενα από ένα πιστοποιητικό κυκλοφορίας των εμπορευμάτων. Όταν το πιστοποιητικό κυκλοφορίας των εμπορευμάτων προσκομίζεται εκ των υστέρων, ο καταλογισμός στην αντίστοιχη ποσότητα αναφοράς λαμβάνει χώρα κατά την ημερομηνία αποδοχής της διασάφησης θέσης σε ελεύθερη κυκλοφορία.

Η κατάσταση εξάντλησης των ποσοτήτων αναφοράς διαπιστώνεται σε κοινοτικό επίπεδο με βάση τις εισαγωγές που καταλογίστηκαν σύμφωνα με τους όρους που προσδιορίζονται στο πρώτο εδάφιο.

Τα κράτη μέλη ενημερώνουν περιοδικά την Επιτροπή για τις εισαγωγές που καταλογίστηκαν σύμφωνα με τις λεπτομέρειες που αναφέρονται ανωτέρω· οι πληροφορίες αυτές παρέχονται με τους όρους που προβλέπονται στην παράγραφο 3.

3. Τα κράτη μέλη ανακοινώνουν στην Επιτροπή:

- το αργότερο μέχρι την 1η Ιουλίου 1988, την τελική κατάσταση των καταλογισμών για τα προϊόντα που αναφέρονται στους αύξοντες αριθμούς 17.0003 και 17.0005,

- μέχρι τις 15 Οκτωβρίου 1988 και το αργότερο την εικοστή ημέρα κάθε επόμενου μήνα, την κατάσταση των σωρευτικών καταλογισμών που πραγματοποιήθηκαν, αντίστοιχα, κατά τη διάρκεια της περιόδου από 1ης Ιανουαρίου μέχρι τις 30 Σεπτεμβρίου και κατά τη διάρκεια του προηγούμενου μήνα, για το προϊόν που αναφέρεται στον αύξοντα αριθμό 17.0001.

Άρθρο 2

Τα κράτη μέλη και η Επιτροπή συνεργάζονται στενά για την τήρηση του παρόντος κανονισμού.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 28 Απριλίου 1988.

Για το Συμβούλιο

Ο Πρόεδρος

H. TIETMEYER

(1) ΕΕ αριθ. L 133 της 22. 5. 1987, σ. 5.

ΠΑΡΑΡΤΗΜΑ

1.2.3.4 // // // // // Αύξων

αριθμός // Κωδικός ΣΟ // Περιγραφή εμπορευμάτων

// Ποσότητα

αναφοράς

(σε τόνους) // // // // // // // Χουρμάδες, σύκα, ανανάδες, αχλάδια των ποικιλιών avocats και goyaves, μάγγες και μαγγούστες, νωπά ή ξερά: // // // 0804 40 // Αχλάδια της ποικιλίας avocats: // // 17.0001 // 0804 40 10 // Από 1 Δεκεμβρίου μέχρι 31 Μαΐου // 2 100 // // 0804 40 90 // Από 1 Ιουνίου μέχρι 30 Νοεμβρίου // // // // Πεπόνια (στα οποία περιλαμβάνονται και τα καρπούζια) και καρποί παπαίας, νωπά: // // // 0807 10 // Πεπόνια (στα οποία περιλαμβάνονται και τα καρπούζια): // // // ex 0807 10 90 // Άλλα // // 17.0003 // // Πεπόνια των οποίων το βάρος είναι ίσο ή μικρότερο των 600 gr ανά τεμάχιο, από 1 Ιανουαρίου μέχρι 31 Μαρτίου // 100 // // // Άλλοι καρποί και φρούτα νωπά: // // // 0810 90 // Άλλα: // // 17.0005 // ex 0810 90 10 // Ακτινίδια (Actinidia chinensis Planch.), από 1 Ιανουαρίου μέχρι 30 Απριλίου // 100 // // // //